
Uznesenie Okresný súd Liptovský Mikuláš v právnej veci žalobcu A. B., nar. XX. X. XXXX, trvale bytom C. C. XXXX proti žalovanému B. D., nar. XX. XX. XXXX, trvale bytom E., F.. A. G. XX/X, zastúpenému splnomocneným zástupcom H. D., nar. X. X. XXXX, trvale bytom H. X, v spore o zrušenie a vyporiadanie podielového spoluvlastníctva, takto rozhodol: Konanie sa zastavuje. Stranám sporu sa nárok na náhradu trov konania nepriznáva. Žalobcovi sa vracia súdny poplatok zo žaloby vo výške 17 eur, prostredníctvom Slovenskej pošty, a. s., po právoplatnosti výroku uznesenia. odôvodnenie: 1. Žalobou, doručenou Okresnému súdu Liptovský Mikuláš dňa 27. 1. 2025, sa žalobca domáhal voči žalovanému zrušenia a vyporiadania podielového spoluvlastníctva k pozemku nachádzajúcemu sa v katastrálnom území C. C., zapísanému v katastri nehnuteľností Okresného úradu Ružomberok, katastrálny odbor, na liste vlastníctva číslo XXXX ako parcela číslo KN-E 453/501, druh pozemku zastavaná plocha a nádvorie, o výmere 480 m2, tak, že sa prikazuje do jeho výlučného vlastníctva, za súčasného uloženia povinnosti vyplatiť žalovanému primeranú náhradu za jeho spoluvlastnícky podiel vo výške 450 eur. 2. Podaním, doručeným súdu dňa 22. 5. 2025, pred otvorením pojednávania, vzal žalobca podanú žalobu v celom rozsahu späť, z dôvodu uzavretia mimosúdnej dohody so žalovaným, na základe ktorej bol na neho prevedený spoluvlastnícky podiel na pozemku, ktorý je predmetom sporu. 3. Žalovaný, prostredníctvom svojho splnomocneného zástupcu, súdu dňa 1. 7. 2025 oznámil, že so späťvzatím žaloby súhlasí, keďže so žalobcom sa mimosúdne dohodli na predaji spoluvlastníckeho podielu žalobcovi. Súčasne oznámil, že si neuplatňuje nárok na náhradu trov konania. 4. Z výpisu z listu vlastníctva číslo XXXX pre katastrálne územie C. C. mal súd preukázané, že žalobca je zapísaný už ako výlučný vlastník pozemku parcela číslo KN-E 453/501, druh pozemku zastavaná plocha a nádvorie, o výmere 480 m2, a to aj na základe kúpnej zmluvy, ktorej vklad do katastra nehnuteľností bol povolený dňa 15. 5. 2025 pod V 929/2025. 5. Podľa § 144 Civilného sporového poriadku, žalobca môže vziať žalobu späť. 6. Podľa § 145 ods. 1 Civilného sporového poriadku, ak je žaloba vzatá späť celkom, súd konanie zastaví.
7. Podľa § 146 ods. 1 Civilného sporového poriadku, súd konanie nezastaví, ak žalovaný so späťvzatím žaloby z vážnych dôvodov nesúhlasí. Na nesúhlas žalovaného so späťvzatím žaloby sa neprihliada, ak dôjde k späťvzatiu žaloby skôr, než sa začalo predbežné prejednanie sporu podľa § 168 alebo pojednávanie. 8. Podľa § 146 ods. 2 Civilného sporového poriadku, súhlas žalovaného je potrebný vždy, ak určitý spôsob usporiadania vzťahu medzi stranami vyplýva z osobitného predpisu. 9. V súlade s citovanými zákonnými ustanoveniami súd konanie zastavil, keďže žalobca vzal podanú žalobu späť, pričom uvedený dispozitívny úkon mu prislúchal. Žalovaný so späťvzatím žaloby súhlasil. 10. Podľa § 256 ods. 1 Civilného sporového poriadku, ak strana procesne zavinila zastavenie konania, súd prizná náhradu trov konania protistrane. 11. Podľa § 262 ods. 1 Civilného sporového poriadku, o nároku na náhradu trov konania rozhodne aj bez návrhu súd v rozhodnutí, ktorým sa konanie končí. 12. V súlade so zákonným ustanovením § 256 ods. 1 Civilného sporového poriadku súd žiadnej zo strán nárok na náhradu trov konania nepriznal. Žalobca v späťvzatí žaloby tvrdil, že dôvodom späťvzatia je uzavretie mimosúdnej dohody so žalovaným, na základe ktorej nadobudol spoluvlastnícky podiel k pozemku, ktorý je predmetom sporu. Žalovaný v podaní, doručenom súdu dňa 1. 7. 2025 uzavretie mimosúdnej dohody potvrdil. Obe strany sporu sa teda pričinili o zastavenie konania. Navyše, žalobca aj žalovaný vo svojich podaniach nárok na náhradu trov konania priznať nežiadali. 13. Podľa § 11 ods. 3 prvá veta zákona 71/1992 Zb. o súdnych poplatkoch a poplatku za výpis z registra trestov v znení neskorších predpisov (ďalej len „ZSP“), poplatok splatný podaním žaloby, návrhu na začatie konania, odvolania, žaloby na obnovu konania alebo dovolania sa vráti, ak sa konanie zastavilo, ak sa žaloba, návrh na začatie konania, odvolanie, žaloba na obnovu konania alebo dovolanie odmietlo alebo vzalo späť pred prvým pojednávaním bez ohľadu na to, či bol vydaný platobný rozkaz; to neplatí, ak bolo dovolanie odmietnuté z dôvodu, že smeruje proti rozhodnutiu, proti ktorému nie je dovolanie prípustné. 14. Podľa § 11 ods. 4 ZSP, okrem poplatku v konaní o rozvod manželstva a poplatku, ktorý sa vracia podľa odseku 1, sa poplatok alebo jeho časť (preplatok) vracia krátený o 1%, najmenej však 10 eur. Ak sa návrh vzal späť pred zaplatením poplatku, poplatok sa nevyrubuje. 15. Podľa § 11 ods. 6 písm. b) ZSP, orgány uvedené v § 3, ktoré sú zapojené do centrálneho systému evidencie poplatkov, zašlú bez zbytočného odkladu odpis právoplatného rozhodnutia o vrátení poplatku alebo preplatku prevádzkovateľovi systému, ktorý poplatok alebo preplatok vráti najneskôr do 30 dní odo dňa doručenia odpisu právoplatného rozhodnutia o vrátení poplatku alebo preplatku; ak orgán štátnej správy súdov alebo orgán prokuratúry nevydal rozhodnutie, zašle písomné upovedomenie o spôsobe vybavenia sťažnosti podľa osobitného zákona a prevádzkovateľ systému vráti poplatok najneskôr do 30 dní odo dňa doručenia písomného upovedomenia. 16. V súlade s citovanými zákonnými ustanoveniami súd rozhodol o vrátení zaplateného súdneho poplatku zo žaloby, po jeho zákonnom krátení o 10 eur, t. j. 17 eur žalobcovi, prostredníctvom Slovenskej pošty, a. s., po právoplatnosti výroku tohto uznesenia, keďže žaloba bola vzatá späť pred prvým pojednávaním. Poučenie: Proti tomuto uzneseniu je prípustné odvolanie v lehote 15 dní odo dňa doručenia uznesenia prostredníctvom Okresného súdu Liptovský Mikuláš na Krajský súd v Žiline v dvoch vyhotoveniach. Podľa § 359 Civilného sporového poriadku, odvolanie môže podať strana, v ktorej neprospech bolo rozhodnutie vydané.
Podľa § 363 Civilného sporového poriadku, v odvolaní sa popri všeobecných náležitostiach podania (ktorému súdu je určené, kto ho robí, ktorej veci sa týka, čo sa ním sleduje, podpis, spisová značka konania) uvedie, proti ktorému rozhodnutiu smeruje, v akom rozsahu sa napáda, z akých dôvodov sa rozhodnutie považuje za nesprávne (odvolacie dôvody) a čoho sa odvolateľ domáha (odvolací návrh). Podľa § 364 Civilného sporového poriadku, rozsah, v akom sa rozhodnutie napáda, môže odvolateľ rozšíriť len do uplynutia lehoty na podanie odvolania. Podľa § 365 ods. 1 Civilného sporového poriadku, odvolanie možno odôvodniť len tým, že a) neboli splnené procesné podmienky, b) súd nesprávnym procesným postupom znemožnil strane, aby uskutočňovala jej patriace procesné práva v takej miere, že došlo k porušeniu práva na spravodlivý proces, c) rozhodoval vylúčený sudca alebo nesprávne obsadený súd, d) konanie má inú vadu, ktorá mohla mať za následok nesprávne rozhodnutie vo veci, e) súd prvej inštancie nevykonal navrhnuté dôkazy, potrebné na zistenie rozhodujúcich skutočností, f) súd prvej inštancie dospel na základe vykonaných dôkazov k nesprávnym skutkovým zisteniam, g) zistený skutkový stav neobstojí, pretože sú prípustné ďalšie prostriedky procesnej obrany alebo ďalšie prostriedky procesného útoku, ktoré neboli uplatnené, alebo h) rozhodnutie súdu prvej inštancie vychádza z nesprávneho právneho posúdenia veci. Podľa § 365 ods. 2 Civilného sporového poriadku, odvolanie proti rozhodnutiu vo veci samej možno odôvodniť aj tým, že právoplatné uznesenie súdu prvej inštancie, ktoré predchádzalo rozhodnutiu vo veci samej, má vadu uvedenú v odseku 1, ak táto vada mala vplyv na rozhodnutie vo veci samej. Podľa § 365 ods. 3 Civilného sporového poriadku, odvolacie dôvody a dôkazy na ich preukázanie možno meniť a dopĺňať len do uplynutia lehoty na podanie odvolania.

